Seun (16) hoor lot ná moord op bekende boekwinkeleienaarJohann Ramage. Foto: Facebook ŉ Sestienjarige seun is in die rondgaande hof in Bethlehem gevonnis vir die wrede moord op Johann Ramage (77), die geliefde eienaar van ŉ boekwinkel in Kestell in die Vrystaat, in Januarie vanjaar. Sers. Mmako Mophiring, woordvoerder van die polisie, het aan Maroela Media bevestig dat die seun vir vier jaar na die Thabo Mofutsanyana‑veiligheidsorgsentrum gestuur sal word. “Hy het ook vier jaar tronkstraf gekry waarvan drie jaar opgeskort is. Dit sal uitgedien word wanneer hy uit die sentrum ontslaan word,” het Mophiring gesê. Maroela Media het vroeër berig vier verdagtes is aanvanklik in verband met die moord in hegtenis geneem. Mophiring het aan Maroela Media bevestig dat een verdagte (15) gedurende die ondersoek vrygelaat is omdat hy nie direk aan die moord verbind kon word nie. Tsietsi Motaung (47) en Mojalefa Selepe (20) is op 6 September in die rondgaande hof in Bethlehem gevonnis vir die moord asook huisbraak. Motaung het 20 jaar vir huisbraak en lewenslank vir die moord gekry.Selepe het 15 jaar vir die rooftog en lewenslank vir die moord gekry. Ramage, eienaar van die Retief-boekwinkel, se liggaam is met verskeie steekwonde en ŉ wond aan sy kop op die vloer van sy huis gevind. Gemeenskapslede het onraad bemerk toe hy nie dié oggend op sy pos was om koerant te verkoop nie. Hulle het na hom begin soek en gesien ŉ venster is by sy huis oopgedwing waarna hulle hom dood gevind het. Ramage het alleen gewoon.